KOMMISSIONENS BESLUTNING af 26. juli 1995 om ændring af beslutning 92/325/EØF og 93/242/EØF for så vidt angår visse beskyttelsesforanstaltninger mod mund- og klovesyge i visse europæiske lande (Tekst af betydning for EØS) (95/295/EF)

KOMMISSIONEN FOR DE EUROPÆISKE FÆLLESSKABER HAR -

under henvisning til traktaten om oprettelse af Det Europæiske Fællesskab,

under henvisning til Rådets direktiv 72/462/EØF af 12. december 1972 om sundhedsmæssige og veterinærpolitimæssige problemer i forbindelse med indførsel af kvæg, svin, får og geder samt fersk kød og kødprodukter fra tredjelande (1), senest ændret ved akten vedrørende Østrigs, Finlands og Sveriges tiltrædelse, særlige artikel 6, stk. 2, artikel 8, artikel 14, stk. 3, litra c), og artikel 16,

under henvisning til Rådets direktiv 90/675/EØF af 10. december 1990 om fastsættelse af principperne for tilrettelæggelse af veterinærkontrollen for tredjelandsprodukter, der føres ind i Fællesskabet (2), senest ændret ved akten vedrørende Østrigs, Finlands og Sveriges tiltrædelse, særlig artikel 19, stk. 7,

under henvisning til Rådets direktiv 91/496/EØF af 15. juli 1991 om fastsættelse af principperne for tilrettelæggelse af veterinærkontrollen for dyr, der føres ind i Fællesskabet fra tredjelande, og om ændring af direktiv 89/662/EØF, 90/425/EØF og 90/675/EØF (3), senest ændret ved akten vedrørende Østrigs, Finland og Sveriges tiltrædelse, særlig artikel 18, stk. 7, og

ud fra følgende betragtninger:

Der forekom et udbrud af mund- og klovesyge i Bulgarien i maj 1993; der blev foretaget vaccination som led i den efterfølgende bekæmpelsesstrategi;

ved Kommissionens beslutning 95/147/EF af 12. april 1995 om ændring af beslutning 92/325/EØF og 93/242/EØF for så vidt angår visse beskyttelsesforanstaltninger mod mund- og klovesyge i Bulgarien (4) blev der foretaget en opdeling af Bulgarien i regioner i forbindelse med udførsel af visse levende dyr og produkter til EF;

de dyresundhedsmæssige bestemmelser og bestemmelserne vedrørende udstedelse af sundhedscertifikat ved indførsel af kvæg og svin fra Bulgarien blev fastsat ved Kommissionens beslutning 92/325/EØF (5), senest ændret ved beslutning 95/147/EF;

Kommissionens beslutning 93/242/EØF af 30. april 1993 om indførsel til Fællesskabet af visse levende dyr og produkter heraf med oprindelse i visse europæiske lande på baggrund af mund- og klovesygesituation (6), senest ændret ved beslutning 95/147/EF, indeholder yderligere betingelser vedrørende certifikater og forudgående anmeldelse af sendinger fra visse lande og dele af lande; disse betingelser gælder også for Bulgarien;

ifølge direktiv 72/462/EØF skal et tredjeland være fri for mund- og klovesyge efter et udbrud og vaccination i 24 måneder, inden det kan anerkendes som værende sygdomsfrit;

ifølge beslutning 93/242/EØF skal der foretages serologisk undersøgelse af visse avls- og brugsdyr inden indførsel til EU; denne undersøgelse kan bortfalde hvis udførselslandet i Østeuropa har været fri for mund- og klovesyge i mindst to år, og hvis forløbet har været tilfredsstillende;

beslutning 92/325/EØF og 93/242/EØF bør derfor ændres for at give hele Bulgarien status som fri for mund- og klovesyge;

de i denne beslutning fastsatte foranstaltninger er i overensstemmelse med udtalelse fra Den Stående Veterinærkomité -

VEDTAGET FØLGENDE BESLUTNING:

Artikel 1

I beslutning 92/325/EØF, bilag A, B, C og D afsnit V, punkt 1, udgår »(undtagen distriktet Hasskovo)«.

Artikel 2

I beslutning 93/242/EØF foretages følgende ændringer:

1) I artikel 5, stk. 2, litra a), udgår andet led.

2) I artikel 5, stk. 2, litra d), ændres »95/147/EF« til »95/295/EF«.

3) I artikel 5, stk. 3, litra a), udgår ordene »første og andet led«.

4) I artikel 5, stk. 3, litra d), ændres »95/147/EF« til »95/295/EF«.

5) I artikel 6, stk. 2, ændres »95/147/EF« til »95/295/EF«.

6) I artikel 7, stk. 2, ændres »95/147/EF« til »95/295/EF«.

7) Bilag B affattes som angivet i bilaget til nærværende beslutning.

Artikel 3

Denne beslutning er rettet til medlemsstaterne.

Udfærdiget i Bruxelles, den 26. juli 1995.

På Kommissionens vegne

Franz FISCHLER

Medlem af Kommissionen

(1) EFT nr. L 302 af 31. 12. 1972, s. 28.

(2) EFT nr. L 373 af 31. 12. 1990, s. 1.

(3) EFT nr. L 268 af 24. 9. 1991, s. 56.

(4) EFT nr. L 96 af 28. 4. 1995, s. 51.

(5) EFT nr. L 177 af 30. 6. 1992, s. 52.

(6) EFT nr. L 110 af 4. 5. 1993, s. 36.

BILAG

»BILAG B

Lande eller dele af lande, der er undergivet restriktionerne i kapitel II:

Slovenien

Den Tjekkiske Republik

Den Slovakiske Republik

Ungarn

Rumænien

Polen

Estland

Den Tidligere Jugoslaviske Republik Makedonien (1)

Litauen

Letland

Kroatien (2)

Bulgarien

(1) Kun for så vidt angår fersk kød og kødprodukter.

(2) Gælder kun for følgende provinser i Kroatien: Zagrebacka, Krapinsko-Zagorska, Varazdinska, Koprivnicko-Krizevacka, Bjelovarsko-Bilogorska, Primorsko-Goranska, Viroviticko-Podravska, Pozesko-Slavonska, Istarska, Medimurska, Grad Zagreb.«